# CAPÍTOL XVI

Lo setau planeta qu'estot donc le Tèrra.

Le Tèrra n’es pas un planeta quau que singui ! Que s'i tròban cent onze reis (shètz oblidar, bien segur, los reis negues), sèt mila geografes, nau cents mila òmis d'ahars, sèt milions e miei de pintaires, tres cents onze milions de vanitós, qu'es a díser haut o baish dus miliards de personas granas.

Per ves balhar uu' irèia de les dimensions de le Tèrra que ves dirèi que davant l’invencion de l’electricitat s'i devè enterténer, sus l’ensemble deus sheis continents, uu' vertadèra armada de quatre cents soassanta dus mila cinc cents onze alucaires de reverbèrs.

Vist d’un tròç lunh tot aquò qu'esmiraglèva lo monde. Los desplaçaments de 'quera armada qu'èran arreglats com los d’un balet d’operà. D’abòrd vinèn los alucaires de reverbèrs de Nava-Zelanda e d’Australia. Pui aquestes, quòn avoren alucat los sons calelhs, se’n anoren dromir. Lavetz entrèvan arron dens le dança los alucaires de reverbèrs de China e de Siberia. Pui eths tabé s’estujèn dens les colissas. Lavetz vinè lo torn deus alucaires de reverbèrs de Russia e de les Índias. Pui los d’Africa e d’Euròpa. Pui los d’America deu Sud. Pui los d’America deu Nòrd. E jamèi ne s'enganèn dens l'òrdi de l'entrada sus l'empont. Qu’èra grandiós.

Solets, l’alucaire de l’unic reverbèr deu pòle Nòrd, e lo son con·hrair de l’unic reverbèr deu pòle Sud, mièven vitas de vaguèira e de laishèira : que trabalhèvan dus còps pr'an.